Ir-Regolament tal-Kummissjoni (KE) Nru 1562/95
tad-29 ta' Ġunju 1995
li jikkonċerna l-klassifikazzjoni ta' ċerti oġġetti fin-nomenklatura magħquda
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1994 dwar it-tariffa u n-nomenklatura statistika u dwar it-Tariffa Komuni tad-Dwana [1], kif emendata l-aħħar permezz tar-Regolament tal-Kummissjoni (KE) Nru 3115/1994 [2], u b'mod partikolari l-Artikolu 9 tiegħu,
Billi sabiex tiġi żgurata l-applikazzjoni uniformi tan-nomenklatura magħquda annessa ma' l-imsemmi Regolament, huwa meħtieġ li jiġu adottati miżuri dwar il-klassifikazzjoni ta' l-oġġetti msemmija fl-Anness li jinsab ma' dan ir-Regolament;
Billi r-Regolament (KEE) Nru 2658/87 stipula r-regoli ġenerali għall-interpretazzjoni tan-nomenklatura magħquda u dawn ir-regoli japplikaw ukoll għal kull nomenklatura li hija bbażata kollha kemm hi jew f'parti fuqha jew li żżid xi subdiviżjonijiet addizzjonali magħha li li hija stabbilita b'disposizzjonijiet speċifiċi tal-Komunità, bil-ħsieb ta' l-applikazzjoni ta' tariffa jew miżuri oħrajn relatati man-negozju f'oġġetti;
Billi, skond l-imsemmija regoli ġenerali, l-oġġetti deskritti fil-kolonna 1 tat-tabella annessa ma' dan ir-Regolament għandhom jiġu kklassifikati skond il-kodiċi NM adattat indikat fil-kolonna 2, bis-saħħa tar-raġunijiet stipulati fil-kolonna 3;
Billi huwa xieraq li, bla ħsara għall-miżuri fis-seħħ fil-Komunità li jirrelataw ma' l-ivverifikar doppju u għal sorveljanza minn qabel u retrospettiva tal-Komunità ta' prodotti tat-tessuti ma' l-importazzjoni fil-Komunità, informazzjoni vinkolanti tat-tariffa fil-kwistjoni tal-klassifikazzjoni ta' oġġetti fin-nomenklatura magħquda maħruġa mill-awtoritajiet doganali ta' l-Istati Membri li ma jikkonformawx ma' dan ir-Regolament, jistgħu jibqgħu jiġu invokati skond id-disposizzjonijiet ta' l-Artikolu 12(6) tar-Regolament tal-Kunsill (KEE) Nru 2913/92 tat-12 ta' Ottubru 1992, li jistabbilixxi l-Kodiċi Doganali tal-Komunità [3], għall-perjodu ta' 60 jum mid-detentur;
Billi l-miżuri li hemm provvediment dwarhom f'dan ir-Regolament huma konformi ma' l-opinjoni tta-taqsima tat-tariffa u n-nomenklatura statistika tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-oġġetti deskritti fil-kolonna 1 tat-tabella annessa huma issa klassifikati fin-nomenklatura magħquda taħt il-kodiċi NM adattat indikat fil-kolonna 2 ta' l-imsemmija tabella.
Artikolu 2
Bla ħsara għall-miżuri fis-seħħ fil-Komunità li jirrelataw mas-sistemi ta' verifikat doppju u ta' sorveljanza minn qabel u retrospettiva tal-Komunità ta' prodotti tat-tessuti ma l-importazzjoni fil-Komunità, informazzjoni vinkolanti tat-tariffa fil-kwistjoni tal-klassifikazzjoni ta' oġġetti fin-nomenklatura magħquda maħruġa mill-awtoritajiet doganali ta' l-Istati Membri li ma jikkonformawx ma' dan ir-Regolament, jistgħu jibqgħu jiġu invokati skond id-disposizzjonijiet ta' l-Artikolu 12(6) tar-Regolament (KEE) Nru 2913/92 tat-12 ta' Ottubru 199, għall-perjodu ta' 60 jum.
Artikolu 3
Dan ir-Regolament għandu jidħol fis-seħħ fil-21 jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta' Ġunju 1995.